CELEX: 
Language: sl
Date: 2017-08-21 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi kadmija v večbarvnih svetlečih diodah (LED) za uporabe v sistemih za prikazovanje zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjeme za posebne uporabe kadmija.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi, kot je določeno v njenem členu 4. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2; omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2-etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo uporabljala od 22. julija 2019. V prilogah III in IV k direktivi RoHS 2 so navedeni materiali in komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in razveljavitev izjem). V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006
                  2
               , ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; zanesljivost nadomestkov ni zagotovljena; ali bi skupni negativni vplivi na okolje, zdravje in varnost potrošnikov, ki bi jih povzročila nadomestitev, utegnili prevladati nad skupnimi prednostmi nadomestitve za okolje, zdravje in varnost potrošnikov.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Od objave direktive RoHS 2 je Komisija prejela številne
                  3
                zahtevke gospodarskih subjektov v skladu z določbami iz člena 5(3) in Priloge V za odobritev novih in obnovitev obstoječih izjem.
            
            
               Sedanja izjema 39 v Prilogi III dovoljuje uporabo kadmija v nekaterih večbarvnih svetlečih diodah (LED) za uporabo pri osvetlitvi in prikazovanju. Večbarvna komponenta v diodah LED je sestavljena iz kadmija, ki vsebuje kvantne pike. Komisija je decembra 2012 prejela vlogo za obnovitev izjeme 39 v Prilogi III, maja 2013 pa posebno povezano vlogo za uporabo kvantnih točk s kadmijem v zaslonih. Službe Komisije so se odločile, da bodo obe vlogi obravnavale v skupni oceni. Medtem ko je bil prejšnji datum poteka veljavnosti izjeme 39 v skladu z zahtevami iz direktive RoHS (člen 5(5), drugi pododstavek) 1. julij 2014, se izjema še naprej uporablja do odločitve Komisije o vlogi za obnovitev.
            
            
               Po prejemu vlog za obnovitev v letih 2012 in 2013 je Komisija januarja 2015 sprejela delegirano direktivo
                  4
               . Vendar je Evropski parlament nasprotoval delegirani direktivi Komisije: v resoluciji
                  5
                z dne 20. maja 2015 je Evropski parlament svoje nasprotovanje utemeljil predvsem z razvojem trga od ocene Komisije s trditvijo, da je nekatera oprema s kvantnimi točkami brez vsebnosti kadmija na voljo od marca 2015, in Komisijo pozval, naj ponovno preuči svojo odločitev. Zato je Komisija sprožila novo ocenjevanje v skladu z Direktivo, ob podpori zunanjih svetovalcev in vključitvijo novih posvetovanj z zainteresiranimi stranmi. Nova znanstvena in tehnična ocena je bila zaključena junija 2016
                  6
               . Nadaljnje posvetovanje z državami članicami je potekalo na srečanju strokovnjakov 1. in 2. septembra 2016, na katerem so stališča predstavili vlagatelji in zainteresirane strani, ki jih ta vprašanja najbolj zadevajo. V skladu s smernicami za boljše pravno urejanje je bil osnutek delegiranega akta objavljen na portalu za boljše pravno urejanje s štiritedenskim obdobjem za pripombe. Prejetih je bilo deset pripomb, od katerih je sedem podpiralo podaljšanje izjeme za zaslone, dve pa sta ji nasprotovali. Izvedeni so bili vsi potrebni ukrepi v skladu s členom 5(3) do (7). Svet in Evropski parlament sta bila o vseh dejavnostih uradno obveščena.
            
            
               Kvantne točke so tehnologija, ki je na voljo na trgu in ki naj bi tako kot druge konkurenčne tehnologije nadomestila starejše večbarvne sisteme za številne uporabe v bližnji prihodnosti. Znanstvena in tehnična ocena iz junija 2016 je pokazala, da ima uporaba kvantnih točk na osnovi kadmija v zaslonih z višjo zmogljivostjo v smislu barvne lestvice na splošno pozitiven vpliv na okolje zaradi manjše porabe energije v primerjavi z alternativami na osnovi indijevega fosfida, trenutno glavne morebitne nadomestne tehnologije na trgu. Zato je Komisija sklenila, da bi skupni negativni vplivi na okolje, zdravje in varnost potrošnikov zaradi nadomestitve kadmija pri uporabah s kvantnimi točkami utegnili prevladati nad skupnimi prednostmi nadomestitve za okolje, zdravje in varnost potrošnikov. Glede na tretji pogoj iz člena 5(1)(a) je zato posebna izjema za uporabo kadmijevega selenida, omejeno na manj kot 0,2 μg kadmija na mm2 površine zaslona, za uporabe pri prikazovanju trenutno upravičena. V primerjavi s trenutno veljavno izjemo je taka nova izjema bolj restriktivna: dovoljena je veliko nižja mejna vrednost, izvzeta je samo uporaba kadmijevega selenida (anorganske spojine, ki se dejansko zadevno uporablja) in te uporabe so natančneje opredeljene.
            
            
               Ocena, opravljena med pripravo trenutne delegirane direktive, je tudi pokazala, da glede na hiter tehnološki napredek in zelo dinamičen trg na tem področju uporabe na osnovi indijevega fosfida in, po možnosti, druge nastajajoče tehnologije lahko privedejo do hitrega povečanja zmogljivosti zaslonov brez vsebnosti kadmija. Na podlagi zgoraj navedenega je zato upravičeno odobriti samo kratkotrajno izjemo, tj. dve leti od objave delegirane direktive v Uradnem listu Evropske unije. To kratko obdobje je najkrajše možno obdobje za izjemo iz direktive RoHS 2 glede na 18-mesečni rok po členu 5 direktive RoHS 2 za zahtevke za obnovitev izjeme. Preprečilo naj bi tudi kakršne koli negativne učinke na inovacije in zlasti na nadaljnji razvoj enakovrednih alternativ brez vsebnosti kadmija.
            
            
               V zvezi z uporabo pri osvetlitvi velja omeniti, da medtem ko naj bi diode LED s kvantnimi točkami na osnovi kadmija za osvetlitev (svetilke) prispevale k izboljšanju splošne zmogljivosti s tem povezane tehnologije osvetlitve, te še niso na voljo na trgu. Zato obstoječa izjema v praksi ni bila uporabljena. Teoretične in količinsko neustrezno opredeljene prednosti pri posebnih uporabah, ki naj bi jih zagotavljale prototipske svetilke na osnovi kadmija, ne upravičujejo obnovitve izjeme za splošno uporabo pri osvetlitvi, tudi zaradi hitrega napredka pri zmogljivosti svetilk v zadnjih letih. Na splošno obstajajo zanesljivi nadomestki in ni dovolj dokazov, ki bi omogočali primerjavo vplivov uporabe na osnovi kadmija pri osvetlitvi in obstoječih alternativ na okolje, zdravje in varnost potrošnikov. Tako ob upoštevanju treh pogojev iz člena 5(1)(a) ni bilo dokazano, da je izjema upravičena za uporabe pri osvetlitvi. Zato te niso vključene v delegirano direktivo. Kljub temu se zahtevek za izvzetje še vedno lahko vloži v prihodnje, ko bodo na voljo informacije, s katerimi bodo vlagatelji lahko dokazali, da imajo posebne uporabe na osnovi kadmija pri osvetlitvi prednost pred drugimi alternativnimi viri svetlobe, s čimer bo izpolnjen eden od pogojev za izjemo iz direktivi RoHS.
            
            
               3.PRAVNI ELEMENTI DELEGIRANEGA AKTA
            
            
               Delegirana direktiva dovoljuje izvzetje iz omejitev uporabe kadmija pri posebnih uporabah iz člena 4(1), ki se navede na seznamu v Prilogi III k Direktivi 2011/65/EU.
            
            
               Instrument je delegirana direktiva, kot je določeno v Direktivi 2011/65/EU in zlasti ob izpolnjevanju ustreznih zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in okolja ter uskladiti povezane določbe za zagotovitev delovanja notranjega trga na področju električne in elektronske opreme. To je mogoče storiti z omogočanjem uporabe drugače prepovedanih snovi za posebne uporabe v skladu z določbami in pogoji iz direktive RoHS 2 ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
         
         
            
               Predlog ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 7.8.2017
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi kadmija v večbarvnih svetlečih diodah (LED) za uporabe v sistemih za prikazovanje zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  7
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)
                     Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje kadmija.
            
            
               (2)
                     S točko 39 Priloge III k Direktivi 2011/65/EU je bila iz prepovedi do 1. julija 2014 izvzeta uporaba kadmija v večbarvnih svetlečih diodah (LED) za uporabo pri osvetlitvi in prikazovanju. Komisija je pred 1. januarjem 2013 v skladu s členom 5(5) Direktive 2011/65/EU prejela vlogo za podaljšanje obnovitve te izjeme.
            
            
               (3)
                     Večbarvne diode LED s kvantnimi točkami imajo dokazane prednosti v primerjavi s prejšnjo tehnologijo na področju energijske učinkovitosti in prikazovanja barv. Na splošno ima uporaba kvantnih točk na osnovi kadmija v zaslonih pozitiven učinek zaradi manjše porabe energije v primerjavi s trenutno razpoložljivimi alternativnimi tehnologijami. Skupni negativni vplivi na okolje, zdravje in varnost potrošnikov, ki bi jih povzročila nadomestitev kvantnih točk na osnovi kadmija pri uporabah za prikazovanje, bi verjetno prevladali nad skupnimi prednostmi nadomestitve za okolje, zdravje in varnost potrošnikov.
            
            
               (4)
                     Uporabo kadmijevega selenida v polprevodniških nanokristalnih kvantnih točkah na osnovi kadmija za pretvorbo dolžine valovanja („downshifting“) za uporabo pri osvetlitvi zaslonov bi bilo zato treba izvzeti iz prepovedi za obdobje dveh let po objavi delegirane direktive v Uradnem listu Evropske unije. To kratko obdobje veljavnosti verjetno ne bo negativno vplivalo na inovacije in razvoj alternativnih možnosti brez vsebnosti kadmija.
            
            
               (5)
                     Diode LED za osvetlitev s kvantnimi točkami na osnovi kadmija še niso na voljo na trgu in njihove morebitne prednosti v primerjavi z obstoječimi tehnologijami niso ustrezno količinsko opredeljive, zato obnovitev izjeme za uporabo pri osvetlitvi ni upravičena.
            
            
               (6)
                     Prilogo III k Direktivi 2011/65/ES bi bilo zato treba ustrezno spremeniti – 
            
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
         
         
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [12 mesecev po začetku veljavnosti te direktive]. Komisiji takoj sporočijo besedilo teh predpisov.
            
            
               Navedene predpise uporabljajo od [12 mesecev po začetku veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice sporočijo Komisiji besedilo temeljnih predpisov nacionalnega prava, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 7.8.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 174, 1.7.2011, str. 88.
               
               
                  
                     (2)
                  UL L 396, 30.12.2006, str. 1.
               
               
                  
                     (3)
                  Seznam je na voljo na spletnem naslovu: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  C(2015) 383 final:
                  http://ec.europa.eu/transparency/regdoc/rep/3/2015/EN/3-2015-383-EN-F1-1.PDF
                  http://ec.europa.eu/transparency/regdoc/rep/3/2015/EN/3-2015-383-EN-F1-1-ANNEX-1.PDF
               
               
                  
                     (5)
                  
                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0205+0+DOC+XML+V0//EN&language=EN
                  .
               
               
                  
                     (6)
                  
                  http://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416553/
               
               
                  
                     (7)
                  UL L 174, 1.7.2011, str. 88.
               
            
      
    ---documentbreak--- 
      
         
         
            
               PRILOGA
            
            
               k
            
            
               Delegirani direktivi Komisije
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi kadmija v večbarvnih svetlečih diodah (LED) za uporabe v sistemih za prikazovanje zaradi prilagoditve znanstvenemu in tehničnemu napredku
            
            
               V Prilogi III k Direktivi 2011/65/EU se točka 39 nadomesti z naslednjim:
            
            
                     
                        „39(a)
                     
                  
                  
                     
                        Kadmijev selenid v polprevodniških nanokristalnih kvantnih točkah na osnovi kadmija za pretvorbo dolžine valovanja („downshifting“) za uporabo pri osvetlitvi zaslonov (< 0,2 μg Cd na mm2 površine zaslona za prikazovanje)
                     
                  
                  
                     
                        Preneha veljati za vse kategorije [dve leti po objavi Delegirane direktive v Uradnem listu]“